DA Den Europæiske Unions Tidende CE 88/722

(2004/C 88 E/0743)

SKRIFTLIG FORESPØRGSEL E-1081/04

af Maria Sanders-ten Holte (ELDR) til Kommissionen

(6. april 2004)

Om: De mindre Europaskoler

I sin beslutning af 17. december 2002 fastslog Europa-Parlamentet, at Europaskolerne bidrager til at styrke den europæiske tanke og den europæiske integration. Alligevel er flere mindre Europaskoler i fare for at blive lukket. Europa-Parlamentet har også gjort opmærksom på, at mulighederne for et (finansielt) samarbejde med de lokale, regionale eller nationale myndigheder bør undersøges, og at navnlig den sproglige mangfoldighed i den forbindelse må indtage en fremtrædende plads.

I maj 2003 har Europaskolernes Øverste Råd nedsat arbejdsgrupper, som skal undersøge de små skolers levedygtighed.

1. Har disse arbejdsgrupper afsluttet deres undersøgelse og udarbejdet en rapport med deres konklusioner? I benægtende fald, hvorfor fremsætter Kommissionen allerede nu forslag om at nedsætte EU's bidrag til skolerne?

2. Hvordan forholder Kommissionen sig til tanken om at gøre den europæiske studentereksamen tilgængelig for et meget bredere publikum gennem et samarbejde med de lokale, regionale eller nationale skoler og ved at give flere udefrakommende elever adgang til undervisningen?

3. Ved EU's forestående udvidelse vil Europaskolernes undervisning på modersmålet, som er et af skolernes kendetegn, komme under et alvorligt pres, fordi der navnlig på de små skoler vil være for få elever til at oprette en selvstændig sprogsektion eller fordi infrastrukturen er utilstrækkelig? Hvordan forestiller Kommissionen fremover at kunne garantere, at eleverne undervises på deres modersmål?

4. Er Kommissionen rede til at tilskynde medlemsstaterne til at udsende en modersmålslærer for de sprog, hvortil der ikke oprettes/er oprettet en selvstændig sprogsektion?

Svar afgivet på Kommissionens vegne af Neil Kinnock

(30. april 2004)

Den budgetproces, som det ærede medlem henviser til, er den samme uanset størrelsen af en given Europaskole. På mødet i Det Administrative og Finansielle Udvalg under Det Øverste Råd, som fandt sted i slutningen af marts 2004, vedtog man enstemmigt budgetudkastet for hver enkel Europaskole for 2005, idet rektorerne for de enkelte Europaskoler var enige herom. Det støttebeløb, som Europaskolerne har anmodet om fra EU-budgettet, er blevet meddelt Kommissionen, som vil overføre dette beløb til budgetmyndigheden.

Rapporterne fra arbejdsgrupperne om de mindre Europaskolers levedygtighed på langt sigt havde ikke nogen forbindelse til budgetudkastet for 2005, men blev fremlagt som et separat anliggende på Det Øverste Råds møde i slutningen af januar 2004. Da der ikke forelå nogen innovative eller anvendelige alternativer, især hvad angår samarbejde med lokale, regionale eller nationale skoler, fik arbejdsgrupperne en sidste chance for at tilføre deres rapport nye brugbare elementer og til at forelægge en revideret version på Det Øverste Råds møde i slutningen af april 2004.

Kommissionen deltager aktivt i en arbejdsgruppe under Det Øverste Råd, som har til opgave at undersøge mulighederne og de nærmere betingelser for at gøre den europæiske studentereksamen tilgængelig for elever på andre skoler end Europaskolerne. Kommissionen mener imidlertid ikke, at det at øge optaget af udefrakommende elever på de kraftigt subsidierede Europaskoler er en farbar vej til at gøre den europæiske studentereksamen tilgængelig for en større kreds. Det ærede medlem vil også forstå, at eftersom uddannelsessystemerne i de enkelte medlemsstater henhører under medlemsstaternes egenkompetence, har Kommissionen ingen reelle initiativbeføjelser på dette område.

Kommissionen deler det ærede medlems opfattelse af, at den sproglige mangfoldighed, der er knyttet til den kommende udvidelse, vil lægge pres på modersmålsundervisningen på Europaskolerne. De kriterier for antallet af elever, der kræves for at åbne en ny sprogafdeling, og som Det Øverste Råd udarbejdede i oktober 2002, gør det berettiget, at der åbnes en polsk, ungarsk og tjekkisk afdeling i Bruxelles og Luxembourg fra september 2004. Endvidere er Europaskolerne i færd med at rekruttere både heltids- og deltidslærere, der kan give modersmålsundervisning til børn af EU-ansatte eller andre nationaliteter, som ikke har en sprogafdeling.